
AVIZ

asupra propunerii legislative privind repartizarea costurilor pentru energia termică şi apă caldă
Cu adresa nr. 647 din 04 martie 2003, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind repartizarea costurilor pentru energia termică şi apă caldă.

In urma examinării, în şedinţa din data de 10 aprilie 2003, Comisia, cu unanimitate de voturi, a hotărât respingerea din următoarele considerente:

Deoarece propunerea legislativă preia unele dispoziţii cuprinse în Ordonanţa Guvernului nr. 73/2002 privind organizarea şi funcţionarea serviciilor publice de alimentare cu energie termică produsă centralizat, se va ajunge la o dublă reglementare, încălcându-se, astfel, prevederea art. 14 alin. (1) din Legea nr. 24/2000 privind normele de tehnică legislativă pentru elaborarea actelor normative, conform căreia “în procesul de legiferare trebuie evitată instituirea aceloraşi reglementări în două sau mai multe acte normative”.

Totodată, o serie de elemente cuprinse în această iniţiativă legislativă parlamentară sunt ambigue sau chiar incorecte din punct de vedere tehnic.

Comisia propune conexiunea acestei propuneri legislative cu proiectul de Lege pentru aprobarea Ordonanţei Guvernului nr. 73/2002 privind organizarea şi funcţionarea serviciilor publice de alimentare cu energie termică produsă centralizat în scopul elaborării unui act normativ unitar şi cuprinzător, care să acopere întreaga problematică a serviciului public de alimentare cu energie termică, pentru  tot lanţul, de la producerea până la distribuţia, facturarea şi încasarea energiei termice consumate.

